יעל כהן-פארן

יעל כהן-פארן (נולדה ב-12 באוקטובר 1973) היא פוליטיקאית ופעילה סביבתית ישראלית, שכיהנה כחברת הכנסת מטעם סיעת המחנה הציוני, ובנוסף כיו"ר משותפת של מפלגת התנועה הירוקה וחברת הכנסת הראשונה ממפלגה זו.

ביוגרפיה
פארן גדלה ברמת גן ולמדה בתיכון בליך. היא שירתה בצה"ל כקצינה ביחידת המודיעין 8200 והשתחררה בדרגת סגן.

למדה פיזיקה באוניברסיטה העברית, במסגרת תוכנית אמירים לסטודנטים מצטיינים. עם תום לימודי התואר הראשון, החלה בלימודי התואר השני בפיזיקה, במרכז הלאומי לאנרגיית השמש בקמפוס שדה בוקר של אוניברסיטת בן-גוריון. היא לא סיימה את לימודיה אלה, לאחר שפנתה בשנת 1999 להוביל את המאבק הציבורי נגד סלילתו של כביש חוצה ישראל. בהמשך, השלימה תואר שני במדיניות ציבורית מאוניברסיטת תל אביב.

את פעילותה בתחום הסביבה החלה בשנות ה-90 של המאה העשרים כסטודנטית פעילה בארגון "מגמה ירוקה", ואף שימשה כמנהלת הארגון בין השנים 2002 עד 2006, בהן התמקד הארגון בקידום התחבורה הציבורית, הוצאת כלובי-הדגים ממפרץ אילת ושמירה על השטחים הפתוחים.

בשנת 2007 הקימה את עמותת "פורום ישראלי לאנרגיה" במטרה לקדם אנרגיה בת קיימא בישראל, ושימשה מנכ"לית הארגון. כמנכ"לית הפורום לקחה חלק פעיל במספר מאבקים חברתיים בולטים כנגד ייצוא הגז הישראלי, פירוק מונופול הגז וקידום אנרגיה מתחדשת, וייצגה את ישראל בכינוסים בינלאומיים של האו"ם בנושאי פיתוח בר-קיימא ומשבר האקלים (ועידת קופנהגן ב-2009, ועידת באלי 2007, יוהנסבורג 2002).

נמנית עם מייסדי מפלגת "התנועה הירוקה", שימשה כחברת הנהגה נבחרת, ומאז יולי 2013 משמשת יו"ר משותפת של המפלגה. בשנת 2013 נבחרה על ידי TheMarker לאחת מ-"100 האנשים המשפיעים" בישראל.

בשנת 2015, לקראת הבחירות לכנסת העשרים, הצטרפה כמועמדת יחידה מטעם "התנועה הירוקה" לרשימת "המחנה הציוני", במקום ה-25 המשוריין לנציגי מפלגת "התנועה" בראשות ציפי לבני. רשימת "המחנה הציוני" זכתה ב-24 מנדטים וכהן-פארן לא נבחרה לכנסת. לאחר התפטרותו של דני עטר מהכנסת העשרים לאור בחירתו לתפקיד יו"ר קק"ל, התמנתה כהן-פארן ב-25 בנובמבר 2015 לחברת הכנסת במקומו. לקראת הבחירות לכנסת העשרים ואחת, הודיעה יו"ר התנועה ציפי לבני כי המפלגה לא תתמודד בבחירות. כיומיים לאחר מכן, יו"ר מפלגת העבודה אבי גבאי החליט לשריין את כהן-פארן במקום ה-16 ברשימת המפלגה. עם זאת, העבודה זכתה ב-6 מנדטים בלבד וכהן-פארן לא נבחרה לכנסת.

לקראת הבחירות לכנסת ה-22 החליטה "התנועה הירוקה" להתמודד במסגרת "המחנה הדמוקרטי". כהן-פארן שובצה במקום השמיני ברשימה ולא נבחרה לכנסת.

חיים אישיים 
כהן-פארן נשואה לדוד פרלמן-פארן ואם לשלושה. מתגוררת בפרדס חנה. היא חברה בתנועה המסורתית (קונסרבטיבית) ביישובה. מנהלת אורח חיים טבעוני.

קישורים חיצוניים

הערות שוליים

בוגרות האוניברסיטה העברית בירושלים
בוגרי האוניברסיטה העברית בירושלים
חברות כנסת מטעם המחנה הציוני
חברי כנסת מטעם המחנה הציוני
חברי כנסת מטעם התנועה
חברות הכנסת העשרים
חברי הכנסת העשרים
פעילות איכות הסביבה ישראליות
מנכ"ליות ישראליות
מנכ"לים ישראלים
מנהלות ישראליות
בוגרות תיכון בליך
בוגרי תיכון בליך
טבעוניות ישראליות
טבעונים ישראלים
יזמות חברתיות ישראליות
יזמים חברתיים ישראלים
מייסדות עמותות ישראליות
פרדס חנה-כרכור: אישים
ראשי התנועה הירוקה
פעילות התנועה הירוקה
חברי כנסת טבעונים
ישראליות שנולדו ב-1973
ישראלים שנולדו ב-1973